На основу члана 10. Покрајинске скупштинске одлуке о додели буџетских средстава за финансирање и суфинансирање програмских активности и пројеката у области основног и средњег образовања и васпитања и ученичког стандарда у Аутономној покрајини Војводини („Службени лист АПВ”, бр. 14/15 и 10/17) и чл. 24. став 2. Покрајинске скупштинске одлуке о покрајинској управи („Службени лист АПВ”, бр. 37/14, 54/14 ‒ др. Одлука 37/2016, 29/2017 и 24/2019), и на основу Решењa покрајинског секретара за образовање, прописе, управу и националне мањине ‒ националне заједнице, број 128-031-241/2016-01 од 28.11.2018. године, заменик покрајинског секретара д о н о с и

**ПРАВИЛНИК**

**o ДОДЕЛИ БУЏЕТСКИХ СРЕДСТАВА ПОКРАЈИНСКОГ СЕКРЕТАРИЈАТА ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ ЗА ФИНАНСИРАЊЕ И СУФИНАНСИРАЊЕ ПРОГРАМА И ПРОЈЕКАТА У ОБЛАСТИ ОСНОВНОГ И СРЕДЊЕГ ОБРАЗОВАЊА и васпитања у аутономној покрајини војводини**

**Члан 1.**

Овим правилником се уређујe начин, услови, приоритети и критеријуми за доделу буџетских средстава (у даљем тексту: средства) за финансирање и суфинансирање програма и пројеката у области основног и средњег образовања и васпитања у Аутономној покрајини Војводини (у даљем тексту: АП Војводина), у складу са апропријацијама одобреним одлуком о буџету Аутономне покрајине Војводине у оквиру посебног раздела Покрајинског секретаријата за образовање, прописе, управу, националне мањине ‒ националне заједнице (у даљем тексту: Секретаријат).

**Члан 2.**

Право на доделу средстава имају установе основног и средњег образовања и васпитања на територији АП Војводине чији је оснивач Република Србија, аутономна покрајина или јединица локалне самоуправе, Регионални центри за професионални развој запослених у образовању са седиштем на територији АП Војводине и удружења са седиштем на територији АП Војводине, која су као један од циљева удруживања предвидела и активности у области образовања (у даљем тексту: корисници).

**Члан 3.**

Програми и пројекти из члана 1. овог правилника финансирају се и суфинансирају путем конкурса (у даљем тексту: конкурс), који Секретаријат расписује најмање једном годишње, у складу са финансијским планом Секретаријата.

Конкурс садржи податке о називу акта на основу ког се расписујe конкурс, висину укупних средстава предвиђених за доделу по конкурсу, о томе ко може да се пријави на конкурс и за које намене, критеријуме по којима ће се рангирати пријаве на конкурс, начин и рок за подношење пријава на конкурс, као и другу документацију којом се доказуjе испуњеност услова за подношење пријаве на конкурс.

**Члан 4.**

Конкурс се објављује на званичној интернет страници Секретаријата, у „Службеном листу Аутономне покрајине Војводине” и у једном од јавних гласила, које покрива целу територију АП Војводине.

Конкурс се може објавити и на језицима националних мањина ‒ националних заједница који су у службеној употреби у раду органа АП Војводине.

**Члан 5.**

Пријава на конкурс подноси се у писменој форми, на јединственом обрасцу који се објављује на интернет страници Секретаријата и који садржи опште податке о подносиоцу и опште податке о програму/пројекту: назив, приоритет, област (основно или средње образовање), опште и специфичне циљеве, период реализације, учеснике и крајње кориснике, активности, очекиване резултате, финансијски план, утицај и одрживост програма/пројеката с роком његовог завршетка.

Једно правно лице може да поднесе највише две пријаве.

Члан 6.

Уз пријаву на конкурс, подноси се следећа документација:

1. фотокопија решења о упису у регистар код агенције за привредне регистре за удружења;
2. фотокопија потврде о пореском идентификационом броју;

3) фотокопија извода из статута удружења или оснивачког акта (у коме је утврђено да

се циљеви удружења остварују у области која је предвиђена конкурсом) оверена од стране удружења;

1. уговор о закупу објекта или дела објекта у јавној својини Аутономне покрајине Војводине и доказ о уплати средстава у буџет Аутономне покрајине Војводине.

Секретаријат ће по службеној дужности прибавити податке о чињеницама из тачке 1. и 2. овог члана, осим ако странка изричито изјави да ће податке прибавити сама.  
 Секретаријат задржава право да од подносиоца пријаве, по потреби, затражи додатну документацију и информације.

**Члан 7.**

Комисија неће разматрати:

* непотпуне пријаве;
* неблаговремене пријаве;
* недопуштене пријаве (пријаве поднете од стране лица која су неовлашћена и субјеката који нису предвиђени конкурсом);
* пријаве које се не односе на конкурсом предвиђене намене из члана 10. овог правилника;
* пријаве које се односе на набавку опреме или одржавање опреме која је у функцији реализације пројекта;
* пријаве корисника који у претходном периоду нису оправдали додељена средства путем финансијских и наративних извештаја;
* пријаве корисника који наративни/финансијски извештај о реализацији програма/пројеката из претходног конкурсног периода нису доставили у предвиђеним роковима;
* програме односно пројекте чија реализација не може претежно да се изврши у току текуће буџетске године.

**Члан 8.**

Покрајински секретар надлежан за послове образовања (у даљем тексту: покрајински секретар) образује Комисију за спровођење конкурса за доделу средстава за програме и пројекте у области основног и средњег образовања и васпитања (у даљем тексту: Комисија).

Комисија разматра поднете пријаве на конкурс.

Комисија утврђује испуњеност прописаних услова на конкурсу.

Након разматрања поднетих пријава на конкурс, Комисија сачињава образложени предлог за доделу средстава и доставља га покрајинском секретару.

**Члан 9.**

Покрајински секретар разматра предлог Комисије и одлучује о расподели средстава корисницима решењем.

Решење из става 1. овог члана јесте коначно.

Резултати конкурса се објављују на интернет страници Секретаријата.

**Члан 10.**

Приликом разматрања пријава на конкурс, Комисија ће узети у обзир програме и пројекте у области основног и средњег образовања и васпитања, који се односе на:

1. **Модернизацију образовно-васпитног рада**

**1а )** осавремењивање наставног процеса путем иновативности и креативности свих учесника;

**1б)** стручно усавршавање наставног кадра

**1в)** медијска популаризација образовања ради истицања добрих примера из праксе и савремених трендова у образовању

**1г)** обука за коришћење интерактивних табли у образовно-васпитном раду, односно програми за чију реализацију су потребне интерактивне табле

**2. Усаглашавање образовања с потребама тржишта рада**

**–** унапређивање предузетничког духа, развој практичних и животних вештина;

професионална оријентација и каријерно вођење, подизање квалитета стручне праксе.

**3. Неговање мултикултуралности/интеркултуралности и традиције, матерњег језика припадника националних мањина – националних заједница**

**–** стварање услова да се ученици припадници различитих националних заједница боље

међусобно упознају као и да стекну додатна знања о историји, култури и другим

важним чињеницама о суживоту, јачање међунационалног поверења.

**4. Подршку инклузивном образовању и превенцију раног напуштања формалног образовања**

4а) друштвено укључивање и напредовање ученика (са сметњама у развоју, специфичним потешкоћама у учењу и ученика из друштвено осетљивих група), као и превенција раног напуштања формалног образовања;

4б) подршка ученицима са изузетним способностима, развој талената у складу с њиховим образовно-васпитним потребама (прилагођавањем начина и услова рада, обогаћивањем и проширивањем наставних садржаја, такмичењима ученика која нису у организацији Министарства просвете, науке и технолошког развоја/међурегионална, међународна).

**5. Подстицање ваннаставних активности**

* организовано и стручно вођено слободно време ученика у ваннаставном периоду и током школских распуста путем едукативних кампова, сусрета ученика, секција, спортских, научно-техничких, културних и других садржаја).

**Члан 11.**

Приликом одређивања висине средстава за доделу, примењују се следећи критеријуми:

1. Одговор на тему програма/пројекта:

* Циљеви и активности програма/пројекта у складу су с приоритетима конкурса;
* Циљеви програма/пројекта су јасни, конкретни и оствариви;
* Активности су реалне и адекватне за постизање циљева;
* Примењен је иновативни приступ у планирању активности којима се преносе знања и искуства школа и удружења грађана на ширу друштвену заједницу;

1. Утицај предложеног програма/пројекта

* Величина циљне групе;
* Степен укључености циљне групе којој је програм/пројекат намењен;
* Видљивост програма/пројекта;
* Одрживост резултата програма/пројекта;
* Укљученост партнерских институција у реализацију програма/пројекта.

1. Компетентност предлагача и досадашње искуство

* Досадашња искуства у реализацији програма/пројеката који доприносе унапређивању

образовно-васпитног рада.

1. Износ средстава који се оствари од закупа објекта или дела објекта у јавној својини

Аутономне покрајине Војводине.

**Члан 12.**

Обавезу доделе средстава Секретаријат преузима на основу уговора, у смислу закона којим се уређује буџетски систем.

**Члан 13.**

Корисник је дужан да додељена средства користи наменски и законито, а неутрошена средства да врати у буџет АП Војводине.

Корисник је у обавези да поднесе извештај о коришћењу средстава, најкасније у року од 15 (петнаест) дана од утврђеног рока за реализацију намене, за коју су средства додељена, с припадајућом документацијом коју су оверила одговорна лица.

Кориснику који не достави извештај у прописаном року, шаље се опомена.

Уколико ни након 8 дана од дана пријема Опомене не достави комплетан наративни и финансијски извештај, корисник је у обавези да изврши повраћај средстава у буџет АПВ и губи право аплицирања приликом расписивања следећег конкурса.

Корисник је у обавези да добијена средства врати у буџет АП Војводине, уколико се утврди да се средства не користе за реализацију намене за коју су додељена.

У случају сумње да додељена средства у појединим случајевима нису наменски коришћена, Секретаријат ће покренути поступак пред покрајинским органом управе надлежним за буџетску инспекцију, ради контроле наменског и законитог коришћења средстава.

**Члан 14.**

Даном ступања на снагу овог правилника престаје да важи Правилник o додели буџетских средстава Покрајинског секретаријата за образовање, прописе, управу и националне мањине ‒ националне заједнице за суфинансирање програма и пројеката у области основног и средњег образовања и васпитања у Аутономној покрајини Војводини број 128-451-214/2019-01 од 5. фебруара 2019. године.

**Члан 15.**

Овај правилник ступа на снагу даном објављивања у „Службеном листу Аутономне покрајине Војводине”.

ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ И

НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ

Број: 128-451-1046/2020-01

Нови Сад, 19.02.2020. године

П.О. ПОКРАЈИНСКОГ СЕКРЕТАРА

Милан Ковачевић